હવે થોડો દુબઈનો પરિચય મેળવી લઈએ. અમદાવાદથી દુબઈનું અંતર આશરે 2500 કિલોમીટર છે. અમદાવાદની પશ્ચિમે, અરબી સમુદ્ર પછી રણપ્રદેશમાં આવેલા આરબ દેશોમાં, યુનાઈટેડ આરબ અમીરાત (UAE) નામનો એક દેશ છે. આ દેશનાં સાત રાજ્યોમાંનું એક દુબઈ છે. અબુધાબી, શારજાહ વિગેરે અન્ય રાજ્યો છે. દુબઈ શહેરનો વિસ્તાર આશરે 80 ચોરસ કિલોમીટર છે જે અમદાવાદની સરખામણીમાં થોડો નાનો કહેવાય. દુબઈની વસ્તી આશરે 20 લાખની છે જેમાં મૂળ અરબી લોકો તો માત્ર 20 ટકા જ છે, બાકીના 50 ટકા ભારતીયો અને 30 ટકા અન્ય પ્રજા છે ! રણપ્રદેશ હોવાથી અહીં વરસાદ તો ખાલી કહેવા પૂરતો જ પડે છે. અહીં નદી, નાળાં, કૂવા કે તળાવ છે જ નહિ. હા, બાજુમાં દરિયો ખરો. એથી જ પીવાનું પાણી પણ દરિયાના ખારા પાણીમાંથી મોટા પ્લાન્ટો દ્વારા શુદ્ધ કરીને મેળવાય છે. ખજૂરી સિવાય અહીં કોઈ ખેતીની પેદાશ નથી. એટલે શાક, અનાજ, કઠોળ, મસાલા – એમ બધી જ વસ્તુ બીજા દેશોમાંથી આયાત થાય છે. દૂધ માટે ગાયોનાં મોટાં ફાર્મ ઊભા કર્યાં છે અને ગાયો ઓસ્ટ્રેલિયાથી લાવીને વસાવી છે.